## Autokefalna pravoslavna crkva

Cetinjska mitropolija viševjekovna je institucija pravoslavne crkve u Crnoj Gori, koja je od kraja XVII vijeka imala faktički, a od 1766. godine i formalni status autokefalne crkve. Takav status imala je i u Knjaževini Crnoj Gori, kada crnogorski svjetovni vladar postaje njen vrhovni gospodar. Takav položaj Crkve prema državnoj vlasti nije izuzetak, ili jedinstveni plod crnogorskog samodržavlja, već uobičajena pojava u svim državama gdje je pravoslavlje državna religija. U odluci crnogorskih glavara o proglašenju knjaževine (1852) navodi se i da će poglavara Crkve ubuduće birati crnogorska svjetovna vlast, čime se ozakonjuje vlast države na crkvom. Od tada je crnogorski knjaz i formalno postao vrhovni poglavar Pravoslavne crkve u Crnoj Gori (Crnogorske crkve). On je svojevoljno odlučivao ko će biti novi mitropolit, kada i gdje će biti hirotonisan i koliko će dobiti vlasti u upravljanju Crkvom. Država je zadržala pravo i da donosi uredbe i pravila kojima se reguliše djelovanje i život Crkve, kao i da odlučuje o svim imenovanjima i rukopoloženjima sveštenih lica. Ni za jednu od ovih odluka crnogorska država nije tražila saglasnost neke druge Crkve, već je odlučivala samostalno. Time se potvrđuje da je u odnosu na druge Crkve, Pravoslavna crkva u Crnoj Gori (Crnogorska crkva) bila sasvim nezavisna (autokefalna).

Uvažavajući faktičko stanje, koje je ukazivalo na potpunu autokefalnost Pravoslavne crkve u Crnoj Gori, Ruska crkva i Vaseljenska patrijaršija su njenu autokefalnost i zvanično priznale. Najprije je Ruska crkva, u svom zvaničnom katalogu iz 1851. godine, ubrojila Cetinjsku mitropoliju u red autokefalnih crkava. Pozivajući se na katalog Ruske crkve, u kome se Cetinjska (crnogorska) mitropolija označava autokefalnom, i Vaseljenska patrijaršija je u svom zvaničnom zborniku zakonskih propisa (sintagmi) ubrojila Crnogorku mitropoliju u red autokefalnih crkava. U petom tomu Sintagme Vaseljenske patrijaršije, koji je objavljen u Atini 1855. godine, a sastavili su ga pravnici Ralis i Potlis, pobrojane su postojeće pravoslavne autokefalne crkve u svijetu. Među petnaest autokefalnih pravoslavnih crkava, pod rednim brojem 9, navedena je i Crnogorska mitropolija.

Autokefalnost Pravoslavne crkve u Crnoj Gori (Crnogorske crkve) poslije 1852. godine potvrđuje se i njenim cjelokupnim unutrašnjim životom i uređenjem, kao i odnosima koje je imala sa drugim pravoslavnim crkvama. Cjelokupna organizacija Crkve izgrađena je pod apsolutnom kontrolom državne vlasti – od izbora mitropolita do rukopoloženja parohijskih sveštenika, administrativne podjele crkvenih oblasti, regulisanja svešteničkog položaja, donošenja uredaba i službenih pravila..., dok je duhovnu vlast nad sveštenstvom imao crnogorski mitropolit. Nijedna druga pravoslavna crkva – ni Vaseljenska partijaršija, niti Ruska ili neka druga crkva, ni na koji način nije mogla uticati na bilo koju oblast u životu Pravoslavne crkve u Crnoj Gori. Pravoslavna crkva u Crnoj Gori živjela je samostalnim životom u odnosu na sve druge pravoslavne crkve, podložna isključivo crnogorskom knjazu (kralju) kao svom vrhovnom poglavaru, i crnogorskoj vladi kao nadređenoj administrativnoj vlasti. Crkva koja živi takvim životom i koja se nalazi u takvom položaju prema drugim pravoslavnim crkvama, ima autokefalni status. U više navrata to je i zvanično saopšteno od same Crnogorske crkve. Mitropolijski sekretar je u „Prosvjeti“, zvaničnom časopisu crnogorskog Ministarstva prosvjete i crkvenih djela, naveo da je Crnogorska crkva autokefalna i da njenu autokefalnost priznaju sve ostale pravoslavne crkve: „Pravoslavna naša crkva kao avtokefalna nezavisna je. Ona se kao takva svagda odnosi prema ruskome Sinodu, Carigradskoj i drugim patrijaršijama, kao i ostalima avtokefalnima crkvama. Sve avtokefalne pravoslavne crkve priznajući nezavisnost crnogorske crkve svagda joj dostavljaju događaje koji se u pojedinim crkvama zbivaju, kao n. pr. kad koji patrijarh ili mitropolit dolazi kao poglavica na upravu svoje crkve.“

Autokefalnost Pravoslavne crkve u Crnoj Gori (Crnogorske crkve) konstatovana je početkom XX vijeka i u najvišim pravnim aktima. Prvim članom „Ustava Svetog sinoda u Knjaževini Crnoj Gori“ (1903) konstatuje se da u Crnoj Gori postoji „avtokefalna pravoslavna mitropolija“, dok se petnaestim članom Ustava, mitropolit crnogorski označava „poglavicom avtokefalne crnogorske crkve“. I „Ustav za Knjaževinu Crnu Goru“, koji je stupio na snagu 1905. godine, konstatuje da je Crnogorska crkva autokefalna (čl. 40): „Crnogorska je crkva autokefalna. Ona ne zavisi ni od koje strane Crkve, ali održava jedinstvo u dogmama s istočno-pravoslavnom Vaseljenskom Crkvom.“

Poglavar pravoslavne crkve u Crnoj Gori imao je oblast duhovne jurisdikcije koja se podudarala s granicama države. Važilo je i pravilo da, u slučaju širenja državne teritorije, oblast duhovne jurisdikcije cetinjskog mitropolita odmah obuhvati i novopripojene oblasti. Oblast duhovne jurisdikcije Pravoslavne crkve, koja je bila istovjetna državnim granicama Crne Gore, podijeljena je 1878. godine na dvije eparhije – Crnogorsku, sa sjedištem na Cetinju, i Zahumsko-rašku, sa sjedištem u manastiru Ostrog. Na čelu eparhije Crnogorske (kasnije nazivane i „Mitropolijska“, odnosno „Crnogorska mitropolija“), kao i na čelu pravoslavne crkve, bio je cetinjski mitropolit Ilarion, dok je na čelu Zahumsko-raške eparhije, od 1878. do 1882. godine, bio episkop Visarion. Najmarkantnija granica između dvije eparhije bila je rijeka Zeta – od lijeve obale Zete prostire se Zahumsko-raška eparhija, a od desne Crnogorska. Granicu između dvije eparhije ugrubo je odredio knjaz Nikola, odlučivši da ona počinje od Vezirovog mosta i nastavlja se rijekom Zetom do Krsca. Osamdesetih godina XIX vijeka, u Zahumsko-raškoj eparhiji bilo je 75 parohija (od 150 do 300 domova), 86 sveštenika, 11 monaha, 71 crkva i 11 manastira, dok je Crnogorska eparhija imala 84 parohije (od 150 do 200 domova), 86 sveštenika, 5 monaha, 4 manastira i 195 crkava. Pored dvije eparhije, pravoslavna crkva u Crnoj Gori dobila je krajem 1913. godine još jednu, koja je trebalo da obuhvati novodobijene oblasti u Polimlju i Metohiji, osvojene tokom Prvog balkanskog rata. Nova eparhija je nazvana Pećkom, a za sjedište mitropolita određena je Pećka patrijaršija.

Od razdvajanja duhovne i svjetovne vlasti, na čelu pravoslavne crkve u Crnoj Gori (Crnogorske crkve) nalazila su se četiri mitropolita. Mitropolit Nikanor Ivanović nalazio se na čelu Crnogorske crkve od 1858. do 1860. godine, kada ga je knjaz Nikola smijenio. Knjaz je iste godine imenovao novog mitropolita. Bio je to Ilarion Roganović. On je na mitropolitskoj stolici bio do 1882. godine, kada je preminuo. Novembra 1882. godine u zvaničnom „Glasu Crnogorca“ je objavljeno da je knjaz Nikola „cijeneći zasluge preosveštenog vladike raškog i zahumskog g. Visariona za crkvu i državu našu, imao visoku milost naimenovati ga za mitropolita crnogorskog.“ Mitropolit Visarion Ljubiša je kratko bio na čelu pravoslavne crkve u Crnoj Gori. Umro je aprila 1884. godine. Krajem maja 1884. godine, knjaz Nikola je odlučio da novi crkveni poglavar bude arhimandrit Mitrofan Ban, administrator Zahumsko-raške eparhije. Upravu nad Crkvom arhimandrit Mitrofan je preuzeo avgusta 1884. godine, a marta 1885. upućen je u Rusiju zbog hirotonije. Aprila 1885. godine hirotonisan je za episkopa (mitropolita) u Petrogradu. On će biti na čelu Crnogorske crkve do njenog ukidanja poslije završetka Prvog svjetskog rata.